จองซื้อสลากล่วงหน้าครั้งที่2 หมดเกลี้ยงใน 41นาที
จองซื้อสลากล่วงหน้าครั้งที่ 2 หมดใน 41 นาที เชื่อรายย่อยเร่งขาย
19 ต.ค. 2558

จองซื้อสลากล่วงหน้าครั้งที่ 2 หมดใน 41 นาที เชื่อรายย่อยเร่งขาย
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า การจอง-ซื้อสลากกินแบ่งรัฐบาลล่วงหน้า งวดวันที่ 1 พ.ย. จำนวน 19,480 เล่ม และ 16 พ.ย. จำนวน 1.3 แสนเล่ม มีผู้ค้าสลากสามารถซื้อ-จองได้ 15,900 ราย เฉลี่ยรายละ 10 เล่ม ใช้เวลาการซื้อ-จองหมดใน 41 นาที และฝากเตือนผู้ค้ารายย่อยให้ระวังในการลงทุน เนื่องจากสลากมีปริมาณเพิ่มขึ้นในตลาดมากถึง 35% แล้วในขณะนี้
ด้านธนาคารกรุงไทย ระบุว่า พบว่ามีการซื้อ-จองผ่านระบบ KTB Netbank เพิ่มขึ้นถึง 3 เท่า เมื่อเทียบกับงวดที่ผ่านมา ส่วนสินเชื่อสำหรับผู้ค้าสลากรายย่อย คาดว่าจะมีความชัดเจนภายใน 1 เดือน เบื้องต้นวงเงินให้กู้จะครอบคลุมการทำธุรกรรมสลาก 2 งวด โดยไม่ใช้หลักทรัพย์ค้ำประกัน
รายงานข่าวแจ้งว่า วันที่ 20 ต.ค.นี้ ที่ประชุมคณะกรรมการสลากฯ จะหารือเกี่ยวกับบรรยากาศขายสลากทั่วประเทศตั้งแต่งวดวันที่ 1 พ.ย.นี้ หรือการขายสลากตั้งแต่วันที่ 17-31 ต.ค. 2558 เนื่องจากมีสลากเข้าสู่ระบบกว่า 100 ล้านฉบับ ถือเป็นงวดแรกที่มีสลากเต็มอัตราการพิมพ์ของสำนักงานสลากฯ ซึ่งอาจจะส่งผลให้ผู้ค้าทั้งรายเก่าและรายใหม่ต้องเร่งขายสลากให้หมดก่อนการออกรางวัล เพื่อไม่ให้ขาดทุน
นอกจากนี้ จากการสำรวจเบื้องต้น ยังพบว่าสลากงวดวันที่ 1 พ.ย. 2558 บรรดายี่ปั๊ว ซาปั๊ว เร่งระบายสลากเร็วขึ้น เพราะเริ่มขายทันทีตั้งแต่รับสลากมา เนื่องจากกังวลว่าถ้าเริ่มขายช่วงปลายงวดจะขายไม่ออก และอาจทำให้สลากเหลือใบละ 70 บาท เนื่องจากงวดนี้มีสลากกว่า 50 ล้านคู่
ขณะเดียวกัน ที่ประชุมคณะกรรมการจะหารือแนวทางการปล่อยสินเชื่อให้ผู้ค้าสลากผ่านสถาบันการเงินของรัฐในอัตราดอกเบี้ยต่ำ รวมทั้งหารือถึงการลงพื้นที่ของเจ้าหน้าที่ทหารและตำรวจ เพื่อตรวจสอบว่าการจำหน่ายสลากเป็นไปตามแนวทางที่กำหนดไว้ คือใบละ 80 บาทหรือไม่ โดยเฉพาะจุดสำคัญ เช่น ปั๊มน้ำมัน แหล่งท่องเที่ยว รวมถึงเทศกาลสำคัญช่วงปลายปีนี้ คงต้องตรวจเข้มงวดเป็นพิเศษ รวมถึงเทศกาลสำคัญช่วงปลายปีนี้ ต้องตรวจเข้มงวดเป็นพิเศษ เพื่อไม่ให้ผู้ค้าสลากฉวยโอกาสขายเกินราคา